SA rassebeleid deur VN verhoorDr. Dirk Hermann en Anton van der Bijl, hoof van Solidariteit se regsdienste, tydens hul besoek aan die VN. (Foto: Verskaf) Suid-Afrika se rassebeleid is nou amptelik op verhoor by die Verenigde Nasies (VN) se arbeidsagentskap, die Internasionale Arbeidsorganisasie (IAO). Dít nadat Solidariteit verlede jaar ŉ klag teen die regering ingedien het oor sy beleid van regstellende aksie. Die IAO het op sy 344ste sitting in Maart verklaar dat Solidariteit se klag teen die regering se rassebeleid ontvanklik is, aangesien dit op sigwaarde meriete het, voldoen aan die vereistes van die IAO en alle remedies in Suid-Afrika reeds uitgeput is. Die klag gaan nou oor tot ŉ verhoorfase. “Dit is die eerste keer sedert 1994 dat daar nie net ŉ klag teen die regering ingedien is nie, maar dat dit ook tot die verhoorfase oorgegaan het,” sê dr. Dirk Hermann, bestuurshoof van Solidariteit. Volgens Hermann is die IAO se bevinding ŉ enorme deurbraak en kan dit die aard en inhoud van rassekwotas vir altyd verander. Die IAO is ŉ agentskap van die VN en is daarvoor verantwoordelik om internasionale arbeidstandaarde daar te stel. Altesaam 187 lande, waaronder Suid-Afrika, is lede van die IAO. Hoewel die verhoorfase ŉ reusestap vorentoe is, is die stryd nog lank nie verby nie. Die IAO het reeds aan die regering geskryf dat ŉ proses van vrywillige bemiddeling tussen die regering en Solidariteit ingevolge die reëls van die IAO onder toesig van dié liggaam gevolg kan word. Solidariteit het intussen aangedui dat hy aan so ŉ proses sal deelneem. Indien die regering nie in bemiddeling belangstel nie, moet hy voor 30 Mei kommentaar op Solidariteit se aanvanklike klag lewer. Dit sal daarna deur die IAO beoordeel word. Solidariteit het verlede jaar die klag teen die regering ingedien. (Foto: Verskaf) In die massaklag wat Solidariteit destyds ingedien het, wys hy daarop dat Suid-Afrika se rassebeleid mense weer volgens ras klassifiseer, ŉ permanente karakter het en nie regstelling van vorige benadeling tot gevolg het nie. Solidariteit voer ook aan dat die Suid-Afrikaanse regering konvensie nr. 111 oor diskriminasie oortree. Suid-Afrika het dié konvensie, wat rassediskriminasie verbied, bekragtig en is dus gebonde daaraan. “Suid-Afrika moet sy wetgewing ingevolge aanbevelings van die IAO aanpas. Indien Suid-Afrika dit ignoreer, kan die IAO tot diplomatieke stappe teen Suid-Afrika oorgaan en Solidariteit kan die plaaslike howe nader,” sê Hermann. Solidariteit het destyds ook ŉ verslag van die Suid-Afrikaanse Menseregtekommissie (SAMRK) ingedien, wat wys dat die regering se rassebeleid ongrondwetlik is en waarin aanbeveel word dat die Wet op Gelyke Indiensneming gewysig moet word. Die regering het SAMRK se aanbevelings geïgnoreer. Nadat Solidariteit ook verskeie klagte by Europese parlemente ingedien het, het afvaardigings uit Nederland en Hongarye Suid-Afrika besoek om verdere inligting oor die stand van sake te bekom.